รายย่อย IFEC วอนก.ล.ต. เร่งสะสางบอร์ดกำมะลอ หลังก.พาณิชย์ยืนคำสั่งตามปกครอง
รายย่อย IFEC วอนก.ล.ต. เร่งสะสางบอร์ดกำมะลอ หลังก.พาณิชย์ยืนคำสั่งตามปกครอง
14 ธ.ค. 2560

สืบเนื่องจากเมื่อวันที่ 29 ก.ย. 60 และวันที่ 30 ต.ค. 60 นางสาวเสาวณีย์ ขาวอุบล ผู้ถือหุ้นรายย่อย บริษัท อินเตอร์ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ได้ยื่นคำร้องต่อกองทะเบียนบริษัทมหาชนและธุรกิจพิเศษ กระทรวงพาณิชย์ กรณีขอให้เพิกถอนการรับจดทะเบียนเปลี่ยนแปลงกรรมการของ IFEC ตามมติการประชุมวิสามัญผู้ถือหุ้น ในวันที่ 14 ก.พ. 60 เนื่องจากบริษัทไม่ปฏิบัติตามข้อบังคับข้อ 20 ของบริษัท และมาตรา 70 แห่งพ.ร.บ.บริษัทมหาชนจำกัด พ.ศ. 2535
ทั้งนี้ เมื่อวันที่ 6 ธ.ค.60 กองทะเบียนบริษัทมหาชนและธุรกิจพิเศษ กระทรวงพาณิชย์ ได้แจ้งผลการพิจารณาคำขอให้เพิกถอนการจดทะเบียนเปลี่ยนแปลงกรรมการของ IFEC โดยระบุว่า คำสั่งดังกล่าวไม่สามารถเปลี่ยนแปลงได้ เนื่องจากเป็นคำสั่งตามปกครอง ตามที่มีการขอจดเป็นประเด็นในแง่กฎหมาย แต่โดยรวมบอร์ดเมื่อวันที่ 14 ก.พ. ถือว่าผิดข้อบังคับและผิดกฎหมาย
อย่างไรก็ตาม จากกรณีดังกล่าว ทางกลุ่มผู้ถือหุ้นรายย่อย IFEC ได้เตรียมยื่นเรื่องต่อสำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. ในฐานะหน่วยงานกำกับดูแล และมีอำนาจตามกฎหมายในการดำเนินการกับบอร์ดที่ได้มาด้วยวิธีการที่ผิดกฎหมาย เช่นเดียวกับที่เคยมีคำสั่งปลด นายวิชัย และเรียกร้องให้ IFEC เร่งจัดเลือกตั้งกรรมการชุดใหม่ ให้เป็นไปตามกฎหมายและเพื่อให้ครบองค์ประชุม